
La figura del naturalista menorquí Benet Mercadal i 
SOCIETAT D'HISTÒRIA Pons desaparegut el 28 de gener de 1999 romandrà ino- 
NATURAL DE LES BALEARS blidable entre els que qui el vam conèixer. La seva mort es 
produí a Palma després d'una llarga i trista malaltia. Durant 
molts anys va ser l'únic soci de la nostra Societat a Menorca. Ara l'editor del Bolletí de la 
Societat d'Història Natural de les Balears em demana que escrigui unes notes per deixar 
constància de la seva obra al nostre Butlletí. Vaig acceptar l'encàrrec per rendir homenatge 
a l'amic que em va mostrar la geologia de Menorca sobre el terreny. 

Vaig conèixer en "Benito" un dissabte de 
Nadal de l'any 1964. El recordo, com si fos 
avui, quan es va presentar a casa meva per 
contactar amb un allot menorquí que estudiava 
geologia a Barcelona. Em va proposar anar a Sa 
Torreta des Grau per tal de mostrar-me una 
troballa que havia fet de la que volia, pobre de 
mi, la meva opinió. Havia trobat un os de 
Myotragus en sediments que ell creia eren 
eòlics. I això no encaixava amb els seus 
dogmes. Vaig deixar el dinar i amb la seva 
moto vam fer la meva primera sortida de 
geologia per l'Illa. Aleshores jo era estudiant 
dels primers cursos de Geologia a la Universitat 
de Barcelona i ni tan sols sabia el què era ni 
què significava el Myotragus en el context 
geològic de Menorca. Des d'aquell dia vaig anar 
a veure'l molt sovint per demanar-li la 
localització d'algun aflorament que possiblement 
només ell coneixia o treballs concrets relacionats 
amb la geologia de Menorca. He d'agrair-li també la seva col-laboració en tot el treball de 
camp relacionat amb la meva tesi doctoral, dirigida pel Dr. Joan Rosell i entre el quals també 
s'establí una bona amistat. Crec que mai va arribar a entendre que el meu interès pel seu 
“problema” va acabar suposant per a mi un important estalvi de feia i futures passes inútils. 

Puc anticipar a la biografial, al fets i als comentaris que segueixen que hem perdut una 
persona clau que gaudia de les visites dels científics i afeccionats interessats en qualsevol 
aspecte relacionat amb l'Illa. Tothom que ha conegut en Benet sap que era un naturalista 

aficionat, tímid, afable i desinteressat que durant molts d'anys va fer una tasca solitària i amb 
el qual era imprescindible contactar quan un volia anar a treballar qualsevol aspecte relacionat 
amb la geologia de Menorca. A tots, encara que era molt recelós, obria les portes de casa seva 
per mostrar tots els seus petits tresors (especialment fòssils i articles relacionats amb l'Illa). 

Va néixer a Sant Lluís el 30 de març de 1925 poble on va cursar estudis primaris. Molt 
aviat va sentir una especial inclinació per les Ciències Naturals però no va poder estudiar com 
ell volia i es va a posar a fer feina en diversos oficis. Per tal de poder escriure les seves 
notes, relacionades amb les seves inquietuds, ajudava a fer els deures als seus companys i així 
arreplegava un poc de paper extra. 

Els seus mestres en el camp de la geologia van ser, segons ell m'havia dit, en Joan 
Sacarés, Andreu Muntaner, Joan Cuerda i Joan Bauzà que va conèixer en la seva estada a 
Mallorca per motius laborals (1954-1957). Varen ser ells que el van animar a estudiar el 
Quaternari de la seva Illa, aleshores molt poc conegut. La seva tornada a Menorca (1957) va 
coincidir amb la celebració del Y Congreso Internacional de I.N.Q.U.A que havia de tenir lloc 
a Barcelona i al qual la premsa de l'època va donar molt de ressò. Molts d'investigadors de 
tota Espanya van donar un gran impuls als treballs relatius al Quaternari. En Benito mai va 
entendre com la visita a Menorca de diversos congressistes no es va traduir en una millora 
substancial en el coneixement d'aquests aspectes de la geologia menorquina. Crec que 
mostrava una excessiva consideració envers els que tenien estudis reconeguts oficialment i mai 
va voler entendre que abans de fer una bona tasca de recerca fan falta hores i hores de 
caminar i cercar allò pel qual un està interessat. O que moltes troballes científiques a una illa 
allunyada de la investigació oficial la fan els professionals de l'ensenyament, els pescadors, 
els cercadors de bolets, els aficionats com ell i tothom que té interès en respondre preguntes 
tan simples com "això què és?”. Sincerament crec que aquesta era una de les virtuts d'en 
Benet. Com molt bé diu en Josep Antoni Alcover no va ser aliè a la formació de diversos 
investigadors menorquins entre el quals m'hi compto. 

Una vegada en Benet s'estableix definitivament a Menorca comença amb entusiasme 
la seva tasca investigadora amb el recolzament dels seus amics mallorquins. D'aquesta prolífica 
època (1959-1966) són els primers treballs publicats a la Revista de Menorca i al Boletín de 
la Sociedad de Historia Natural de Baleares. El posterior contacte que va mantenir amb mi 
i amb el Dr. Joan Rosell va donar lloc a la publicació de nombrosos treballs sobre el 
quatemari de l'Illa. Precisament molts dels meus primers treballs publicats a l'Acta Geológica 
Hispánica, Boletín Geológico y Minero i a les revistes abans esmentades són conseqüència 
de l'estreta col-laboració que vaig mantenir amb ell i amb el Dr. Rosell. 

Va estar molt lligat a la secció de Ciències de l'Ateneu de Maó i durant quatre anys 
va ser el conservador i responsable del Museu de Ciències Naturals. Va colllaborar activament 
en la redacció d'una guia de camp per el Tenth International Field Institute of Spain 
organitzada pels professors Tom Freeman i R. Simancas per encàrrec de l'AAPG (American 
Association of Petroleum Geology). Va assistir a varis congressos nacionals i internacionals 
de Sedimentologia (Salamanca, Granada, Cracòvia, Menorca) i va presentar una comunicació 
sobre l'illa de l'Aire al congrés de Pamplona tot i no assistir-hi personalment. Les seves ganes 
d'aprendre van fer que es presentés i aprovés la convocatòria d'ingrés a la Universitat per a 
majors de 25 anys. Motius familiars l'impediren cursar els estudis de Ciències Geològiques 
com hagués estat la seva voluntat. Voldria ressaltar també la seva col-laboració en la redacció 
del capitol Geomorfologia corresponent al tom de Geografia Física de l'Enciclopèdia de 
Menorca. Va escriure alguns itineraris geològics (inèdits) per les pràctiques que aleshores els 
alumnes de geologia de la Universitat Autònoma de Barcelona feien a Menorca. Fou membre 
de l'Institut Menorquí d'Estudis des de la seva fundació. Va col-laborar, l'any 1994, en 

l'exposició “Pedres de Menorca” ubicada a la Biblioteca Pública de Maó. Precisament els 
autors d'aquesta iniciativa varen fer una crida? perquè es dediqués una sala on exposar de 
manera permanent el material paleontològic que durant molts anys va ser part de la seva vida. 
Aquesta iniciativa va ser recollida immediatament per l'amic Joan Pretus qui ha fet gestions 
perquè l'Ajuntament cerqui un lloc adequat. En Josep Antoni Alcover, President de la nostra 
Societat també va demanar públicament que la petita colllecció de fòssils i la seva biblioteca 
es conservés íntegrament com una manera de mantenir viu el record del període de la seva 
vida en què més va gaudir i més transcendència social tingué. La revista Auba (Revista 
d'informació de Sant Lluís) va demanar també" que l'Ajuntament tributés un just homenatge 
de reconeixement públic a un dels seus fills. Estic en condicions de dir que el poble de Sant 
Lluís trobarà entre els científics i amics que el van conèixer en vida prou col'laboradors per 
portar a terme qualsevol iniciativa tal com s'ha pogut constatar en les reunions fins ara 
mantingudes. En nom de tots ells gràcies anticipades. 


Antoni Obrador 

